Odločba Komisije

z dne 27. decembra 2000

o nevključitvi permetrina v Prilogo I k Direktivi Sveta 91/414/EGS in odvzemu registracij fitofarmacevtskih sredstev, ki vsebujejo to aktivno snov

(notificirano pod dokumentarno številko K(2000) 4140)

(Besedilo velja za EGP)

(2000/817/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2000/68/ES [2], in zlasti četrtega pododstavka člena 8(2) Direktive,

ob upoštevanju Uredbe Komisije (EGS) št. 3600/92 z dne 11. decembra 1992 o določitvi podrobnih pravil za izvajanje prve faze programa dela iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo Komisije (ES) št. 2266/2000 [4], in zlasti člena 7(3a)b) Uredbe,

ob upoštevanju naslednjega:

(1) Člen 8(2) Direktive 91/414/EGS določa, da Komisija izpelje program dela za pregled aktivnih snovi, uporabljenih v fitofarmacevtskih sredstvih, ki so 15. julija 1993 že bili v prometu. Podrobna pravila za izvajanje tega programa so bila določena z Uredbo Komisije (EGS) št. 3600/92.

(2) Uredba Komisije (ES) št. 933/94 [5] z dne 27. aprila 1994, kakor je bila nazadnje spremenjena z Uredbo (ES) št. 2230/95 [6], je določila aktivne snovi, ki naj se ocenijo v okviru Uredbe (EGS) št. 3600/92, imenovala državo članico poročevalko za oceno vsake snovi in ugotovila, kateri proizvajalci posamezne aktivne snovi so pravočasno predložili uradno prijavo v skladu s členom 4(2) Uredbe (EGS) št. 3600/92.

(3) Permetrin je ena od 90 aktivnih snovi, določenih v Uredbi (ES) št. 933/94.

(4) V skladu s členom 7(1)(c) Uredbe (EGS) št. 3600/92 je Irska kot država članica poročevalka 10. junija 1998 Komisiji predložila poročilo o svoji oceni informacij, ki so jih predložili prijavitelji v skladu z določbami člena 6(1) te uredbe.

(5) Osnutek poročila o oceni, ki ga je pripravila Irska, so pregledale države članice in Komisija v okviru Stalnega odbora za zdravstveno varstvo rastlin. Ta pregled je bil zaključen dne 13. julija 2000 v obliki poročila Komisije o pregledu za permetrin v skladu s členom 7(6) Uredbe (EGS) št. 3600/92.

(6) Iz ocen je razvidno, da predložene informacije v skladu s predlaganimi pogoji uporabe fitofarmacevtskih sredstev, ki vsebujejo zadevno aktivno snov, ne izpolnjujejo zahteve členov 5(1)(a) in (b) ter 5(2)(b) Direktive 91/414/EGS.

(7) Vsi prijavitelji so Komisijo in državo članico poročevalko obvestili, da ne želijo več sodelovati v programu dela za to aktivno snov. Nadaljnje informacije, ki bi bile potrebne kot dokazilo, da permetrin v celoti izpolnjuje zahteve Direktive 91/414/EGS, zato ne bodo predložene.

(8) Zato ni mogoče vključiti te aktivne snovi v Prilogo I k Direktivi 91/414/EGS.

(9) Na voljo so tehnični dokazi, ki kažejo, da bi lahko bila dovoljena nadaljnja omejena uporaba permetrina v gozdarstvu, medtem ko potekajo raziskave za odkritje učinkovite alternative, pod pogojem, da se sprejmejo primerni ukrepi za zmanjšanje tveganja.

(10) Vsako prehodno obdobje, ki ga odobrijo države članice v skladu z določbami člena 4(6) Direktive 91/414/EGS za odstranitev, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo permetrin, naj se omeji na obdobje, ki ni daljše od 18 mesecev, da se omogoči poraba obstoječih zalog v ne več kakor eni nadaljnji rastni sezoni.

(11) Ta odločba ne posega v nadaljnje ukrepe Komisije glede te aktivne snovi v okviru Direktive Sveta 79/117/EGS [7].

(12) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Permetrin se ne vključi kot aktivna snov v Prilogo I k Direktivi 91/414/EGS.

Člen 2

Države članice zagotovijo:

1. da se odvzamejo registracije za vse vrste uporabe fitofarmacevtskih sredstev, ki vsebujejo permetrin, v šestih mesecev od datuma sprejetja te odločbe, razen uporabe iz odstavka 2;

2. da se registracije za uporabo fitofarmacevtskih sredstev, ki vsebujejo permetrin, v gozdnih drevesnicah odvzamejo najpozneje 25. julija 2003;

3. da se od datuma te odločbe ne odobri ali obnovi nobena registracija za fitofarmacevtska sredstva, ki vsebujejo permetrin, v skladu z odstopanjem iz člena 8(2) Direktive 91/414/EGS, razen za uporabe iz odstavka 2.

Člen 3

Vsako prehodno obdobje za porabo zalog, ki ga odobri država članica v skladu z določbami člena 4(6) Direktive 91/414/EGS, je čim krajše in ne daljše od 18 mesecev od datuma sprejetja te odločbe. Za uporabo iz člena 2(2) se podaljšani rok izteče najpozneje 31. decembra 2003.

Člen 4

Ta odločba je naslovljena na države članice.

V Bruslju, 27. decembra 2000

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 276, 28.10.2000, str. 41.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

[7] UL L 33, 8.2.1979, str. 36.

--------------------------------------------------